NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD – 994/2021

**556a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 243/2017 Z. z. o verejnej výskumnej inštitúcii a o zmene a doplnení niektorých zákonov a ktorým sa menia a dopĺňajú niektoré zákony (tlač 556) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

 Národná rada Slovenskej republiky uznesením zo 17. júna 2021 č. 804 sa uzniesla prerokovať vládny návrh zákona, **ktorým sa mení a dopĺňa zákon č. 243/2017 Z. z. o verejnej výskumnej inštitúcii a o zmene a doplnení niektorých zákonov a ktorým sa menia a dopĺňajú niektoré zákony (tlač 556) v druhom čítaní** a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

 K vládnemu návrhu zákona, **ktorým sa mení a dopĺňa zákon č. 243/2017 Z. z. o verejnej výskumnej inštitúcii a o zmene a doplnení niektorých zákonov a ktorým sa menia a dopĺňajú niektoré zákony (tlač 556)** zaujali výbory Národnej rady Slovenskej republiky tieto stanoviská:

**Ústavnoprávny výbor Národnej rady Slovenskej republiky** v uznesení č. 322 z 9. septembra 2021,

**Výbor Národnej rady Slovenskej republiky pre financie a rozpočet** v uznesení č. 219 zo 14. septembra 2021

**a**

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 97 zo 16. septembra 2021

zhodne **odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

1. K čl. I bod 41

V čl. I bode 41 sa vypúšťajú slová „a § 37 ods. 1 písm. d)“.

Vzhľadom na skutočnosť, že v čl. I bode 52 návrhu zákona sa upravuje nové znenie § 37 ods. 1 zákona č. 243/2017 Z. z., nie je možné súčasne realizovať jeho čiastkovú zmenu v čl. I bode 41. Návrh na zmenu v § 37 ods. 1 písm. d) sa preto z čl. I bodu 41 vypúšťa.

Ústavnoprávny výbor NR SR

 Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. K čl. I bod 47

V čl. I bode 47 (§ 33 ods. 9) sa slová „verejnej obchodnej“ nahrádzajú slovami „obchodnej verejnej“.

Terminológia tohto ustanovenia návrhu zákona sa zjednocuje s terminológiou Obchodného zákonníka (§ 281) používanou aj v platnom a účinnom znení zákona č. 243/2017 Z. z., ako aj v ďalších ustanoveniach návrhu zákona (čl. I bod 46 § 33 ods. 6 a 8).

Ústavnoprávny výbor NR SR

 Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. K čl. I

V čl. I sa za bod 58 vkladá nový bod 59, ktorý znie:

„59. V § 40 ods. 2 písm. h) sa slová „písmena j)“ nahrádzajú slovami „písmena g)“.“.

Nasledujúce body sa primerane prečíslujú.

V nadväznosti na vypustenie písmen b) až d) v § 40 ods. 2 v čl. I bode 56 návrhu zákona sa upravuje vnútorný odkaz v § 40 ods. 2 písm. h).

Ústavnoprávny výbor NR SR

 Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

1. K čl. I

V čl. I sa za bod 59 vkladá nový bod 60, ktorý znie:

„60. V § 42 ods. 1 písm. e) sa vypúšťajú slová „písm. b)“.“.

Nasledujúce body sa primerane prečíslujú.

V čl. I bode 40 sa navrhuje nové znenie § 27 ods. 2, ktorý sa už nečlení na písmená. Z tohto dôvodu je potrebné upraviť vnútorný odkaz na toto ustanovenie v § 42 ods. 1 písm. e) [pôvodne písmeno f), preznačené po vypustení písmena d) v čl. I bode 59].

Ústavnoprávny výbor NR SR

 Výbor NR SR pre financie a rozpočet

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

 Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 4**  spoločnes odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona**, **ktorým sa mení a dopĺňa zákon č. 243/2017 Z. z. o verejnej výskumnej inštitúcii a o zmene a doplnení niektorých zákonov a ktorým sa menia a dopĺňajú niektoré zákony (tlač 556) schváliť v znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania bola **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) zo 17. septembra 2021 č. 106.

Týmto uznesením výbor zároveň poveril spoločného spravodajcu **Igora Kašpera**, aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava september 2021

**Richard Vašečka v. r.**

predseda

Výboru NR SR pre vzdelávanie, vedu, mládež a šport